Lars Boje Mathiesen (UFG), 2024-01-31:
Jeg synes ikke, vi skal sænke valgretsalderen, og jeg vil gerne forklare hvorfor.
Det er måske ikke af den helt samme årsag, som andre har nævnt, men det, vi ser lige nu, når vi har en valgretsalder på 18 år, er, at der foregår en massiv markedsføring og projektering herinde fra professionelle partier og fra professionelle markedsføringsfolk, professionelle folk, som får rigtig mange penge – rigtig mange penge – for at lave den markedsføring, som nu bliver målrettet, og jeg ved godt, at der er regler for det, men den bliver målrettet, 15-, 16- og 17-årige.
Det er meget, meget vigtigt at få fat på de unge, lige et par år før de skal til at afgive deres første stemme.
Vi ved, at når man som førstegangsvælger stemmer på et parti, er der er sandsynlighed for, at man stemmer videre på det.
Hvis du sænker valgretsalderen til 16 år og gør det generelt, dvs. også til folketings- og kommunalvalg, rykker fokus for professionelle markedsføringsfolk ned til dem i 13-, 14- og 15-årsalderen.
Så vil de begynde at adressere budskaberne til dem, for det vil være dem, der vil være 2-3 år fra at være førstegangsvælgere.
Det ser jeg som en udfordring ved at sænke valgretsalderen.
Så er der nogle, der siger: Jamen er det ikke godt, der er de her skolevalg og sådan noget?
Jo, grundtanken omkring skolevalg er jeg fuldstændig enig i – det er dejligt – men det, jeg begynder at se ved de her skolevalg, er, at voksne fra partierne bliver meget, meget mere involveret i de her skolevalg og går ud og overtager og nudger.
Det synes jeg er en farlig tanke med, hvad skolevalg skal være.
Jeg synes, det skal være børn, der står og debatterer med børn, og ikke voksne, som ved hjælp af pressekontoret går ind og siger: Her er endnu et sted, hvor vi kan gå ind og påvirke de her børn og unge mennesker, så vi kan rykke dem i vores retning.
Det ser jeg en rigtig stor fare ved.
Derfor er jeg meget imod at sænke alderen yderligere.
Så kan man også sige, at 20 år i den danske folkeskole måske giver mig lidt viden om, hvilke stadier folk er i, og hvor de er henne hvornår.
Der vil da være nogle børn, der vil være fuldstændig klar til at stemme og har en fuldstændig samfundssindsigt.
Jeg har mødt 14-årige og 15-årige, som har langt større samfundssindsigt end nogle 30-årige, så det møder man da.
Men generelt er det nogle andre ting, der fylder i hovederne på de der 14-, 15- og 16-årige drenge og piger.
Så hører vi argumentet fra nogle partier om det med, at myndighedsalderen skal følge med ned, og på nogle områder synes jeg også, det er en lidt søgt argumentation.
undskyld, det må jeg ikke – at der sker det, at hvis valgretsalderen skal følge med, skal man også kunne stemmes ind i Europa-Parlamentet, og man skal også kunne stemmes ind i Folketinget som 16-årig.
Ellers bliver man bare til stemmekvæg, og det bryder jeg mig ikke om.
Så der skal man også kunne stemmes ind.
Så bliver vi nødt til at spørge: Skal vi stemme folk ind i Folketinget, som via deres stemme har magt til at kunne lovgive og bestemme over andre menneskers penge og tilværelse, men som ikke engang selv er ansvarlige for deres egen økonomi?
Det synes jeg ikke.
Derfor bliver man nødt til at koble det her op på en myndighedsaldersdebat og sige: Godt, hvad skal vi så sænke den til?
Skal det være til 16 år generelt for at få kørekort og for, hvornår du har ansvar for din egen økonomi osv.?
Man kan ikke skille de to ad.
Jeg synes allerede nu, der er en for stor afkobling til folk, der træffer beslutning herinde om andre folks liv og deres penge, som ikke påvirker de mennesker, der sidder herinde.
At gøre det muligt for folk, som ikke har ansvar for deres egen økonomi og ansvar for deres egne penge, at få ansvar for andre menneskers økonomi og penge, synes jeg er forfejlet.
Så derfor skal man sænke det samtidig, synes jeg, hvis man tager den debat.
Så der er nogle udfordringer ved det her, og jeg synes, at argumentationen fra nogle partier er hyklerisk.
Der er nogle fra f.eks. Radikale Venstre og SF, som jeg ved vil forbyde, at en 16-årig eller 17-årig kan gå ind og købe en øl inde i en butik, men de kan godt bruge dem til at stemme på sig ved et folketingsvalg.
Så bliver det altså også hykleri.
For hvis de mener, man er voksen nok og myndig nok til, at man kan have en selvstændig mening om, hvilket parti man vil stemme på, og hvilken samfundsretning man ønsker, må de også mene, man også skal kunne gå ind i en butik og købe en øl.
Der synes jeg altså bare det bliver en hyklerisk argumentation.
Men af de årsager synes jeg grundlæggende ikke, at vi skal sænke valgretsalderen, for jeg er bekymret over, hvad de professionelle kommunikationsbureauer herinde i Folketinget vil bruge det til, og hvordan det vil påvirke vores børn.